DA Den Europæiske Unions Tidende C 177/18

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 177/09

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»PERAS DE RINCÓN DE SOTO«

EF-Nr.: ES-PDO-0105-0251-05.10.2010

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode —  Tilknytning —  Mærkning —  Krav i nationale bestemmelser — ☒ Andet (Inspektionsorgan, juridiske krav)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Beskrivelse

Afsnit B.3 »Særlige karakteristika« er blevet ændret og opdelt i følgende underafsnit: B.3.1. Fysiske og kemiske karakteristika, B.3.2. Organoleptiske karakteristika og B.3.3. Fysiske karakteristika.

I underafsnittet B.3.1 »Fysiske og kemiske karakteristika« (måles i forbindelse med transporten og ikke i forbindelse med høsten) er følgende slettet: maksimalt opløseligt tørstofindhold, da der ikke er nogen begrundelse for at opstille en grænseværdi for denne parameter, idet vores produkts sødme er et af dets særlige karakteristika, og minimumshårdhed, idet denne parameter varierer afhængigt af frugtens modenhed, der er klimabetinget med modning, der fortsætter efter høst — hvor frugten bliver sødere og blødere — hvilket imødekommer krav fra markedet og forbrugerne. Endelig viser erfaringer, at minimumsstørrelsen kan reduceres med 5 mm, hvis målmarkedet kræver det. I underafsnit B.3.3. »Fysiske karakteristika« er henvisningen til forordning (EF) nr. 1619/2001 blevet slettet, fordi der under alle omstændigheder skal være overensstemmelse med denne forordning.

3.2. Geografisk område

Det geografiske område, der oprindeligt ikke var korrekt afgrænset, er blevet udvidet til at omfatte følgende kommuner i Ebrodalen: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela og Villamediana de Iregua.

Dette område, der i sin helhed ligger i Ebrodalen og i afstand fra bjergene, deler fælles karakteristiske menneskelige og naturlige faktorer med det område, der oprindeligt var afgrænset, og det udgør ét enkelt sammenhængende hele.

3.3. Bevis for oprindelse

Dette afsnit er ændret, så det nu er mere kortfattet og præcist. Det er blevet redigeret og indeholder nu den nye nomenklatur fra Instituto de Calidad Agroalimentaria de La Rioja og den nye struktur fra virksomhedsregistret. Endelig er »Asociación para la Promoción de la Pera de Rincón de Soto« (sammenslutningen til promovering af Rincón de Soto-pærer) erstattet af »Consejo Regulador« (rådgivende råd).

3.4. Produktionsmetode

Dette afsnit er ændret, så det nu er mere kortfattet og præcist, og der tages nu højde for teknologisk udvikling, der ikke forringer frugtens kvalitet, og for de nye private kvalitetsstandarder. Der er ikke længere referencer til arbejdsprocesser, der kun kan udføres manuelt, eller til krav om, at der kun må benyttes kurve af træ.

3.5. Øvrige forhold

Afsnit G — »Inspektionsorgan« oplyser det nye navn på inspektionsorganet, og i afsnit I om »Retlige krav« er den gældende lovgivning blevet opdateret.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»PERAS DE RINCÓN DE SOTO«

EF-Nr.: ES-PDO-0105-0251-05.10.2010

BGB ( ) BOB ( X )

1. Betegnelse

»Peras de Rincón de Soto«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Frugt af arterne Pyrus Communis L. af sorterne Blanquilla og Conference, klasserne »Ekstra« og »I«, der er beregnet til konsum i frisk tilstand.

Ved levering skal pærerne overholde følgende krav:

Hårdhed: maksimalt 6,12 kg/cm2

Opløseligt tørstofindhold: minimum opløseligt tørstofindhold 13 °Brix

Mindstestørrelse: Størrelsen, som er bestemt ved den maksimale diameter, er 58 mm for Blanquilla og 60 mm for Conference. Disse mindstestørrelser kan reduceres med 5 mm, hvis markedet kræver det.

Naturlig skurv, uden brug af slibende kemiske produkter.

Stilk, synlig.

3.2.1. Organoleptiske egenskaber

Blanquilla-pærer, der vokser i det angivne område, er karakteristiske ved deres duft, som er intens og har den rette balance mellem syrlighed og sødme. Conference-pærer har en træagtig tekstur og en intens smag med en uovertruffen balance mellem syrlighed og sødme. Begge sorter er meget saftige og har et højt sukkerindhold, hvilket er af afgørende betydning for frugtens smag.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Pærerne dyrkes, opbevares og udvælges derefter inden for det afgrænsede område.

BOB Rincón de Soto-pærer skal ikke blot nå frem til forbrugeren i perfekt tilstand, de skal også overholde alle de specifikke krav, der stilles på hvert trin frem til forbrugeren.

Derfor skal Rincón de Soto-pærer — ud over at opbevares korrekt — undergå en omhyggelig og endelig udvælgelse inden levering. Det er på dette trin, at pærer med fejl og pærer, der er blevet ødelagt under opbevaring, bliver fjernet sammen med alle de pærer, der ikke overholder de kvalitetskrav, der adskiller dem fra andre pærer.

Da den endelige udvælgelse først kan finde sted, umiddelbart inden produktet leveres fra opsamlingscentret, hvor pærerne fjernes fra de kurve, som de høstes og opbevares i, betragtes denne fase som et led i produktionsprocessen, og den skal derfor udføres inden for det afgrænsede geografiske område.

Hvis pærerne dyrkes, opbevares og endeligt udvælges inden for det afgrænsede geografiske område, er dette en garanti for både produktets oprindelse og for den optimale kontrol af produktet, og dermed er det en sikkerhed for bevaring af dets fysiske og organoleptiske kvaliteter.

3.6. Særlige regler vedrørende udskæring, rivning eller emballering osv.

BOB Rincón de Soto-pærer emballeres ligeledes i forbindelse med den endelige udvælgelse, hvor de pærer, der overholder specifikationen, tages op af kurvene og placeres i kasserne, som de leveres i. Derfor skal denne emballering også finde sted inden for det afgrænsede geografiske område.

På opsamlingscentret skal frugten emballeres i kasser i kun ét lag. Kasserne er udformet, så de fastholder indholdet, og dermed forhindres en eventuel beskadigelse i forbindelse med transport og distribution.

Dette betragtes dog ikke som egentlig emballering, da det ikke nødvendigvis er den endelige emballage, som frugten præsenteres i for kunden.

3.7. Specifikke mærkningsregler

Etiketterne skal indeholde ordene »Denominación de Origen Protegida« og »Peras de Rincón de Soto«. Det er ikke tilladt at benytte etiketter, der på nogen måde kan vildlede kunden.

4. Præcis afgrænsning af det geografiske område

Kommunerne Albelda, Alberite, Alcanadre, Aldeanueva de Ebro, Alfaro, Agoncillo, Arrubal, Ausejo, Azofra, Calahorra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, Rincón de Soto, San Asensio, Torremontalbo, Uruñuela og Villamediana de Iregua, der alle er beliggende langs Ebrodalen.

5. Forbindelse til det geografiske område

5.1. Det geografiske områdes egenart

Naturbestemte faktorer

La Rioja er under kraftig påvirkning af terrænets topografi, og bjergene mod syd fungerer som en tydelig naturlig adskillelse mellem Ebrodalen og resten af landskabet, hvor de bevirker, at der dannes en skarp regn- og temperaturkurve.

Det geografiske område, der i sin helhed ligger i Ebrodalen og i afstand fra bjergene, har karakteristiske ensartede klima- og jordbundsforhold, der gør området særligt velegnet til at dyrke pærer med specifikke, højt skattede organoleptiske og kvalitetsmæssige karakteristika. Dette, sammen med en dybt forankret tradition for pæredyrkning, afgrænser området som en enkeltstående sammenhængende helhed.

Orografi: Med hensyn til frostforhold, solens indstråling og fordampning er placeringen af det afgrænsede geografiske område i nærheden af Ebrodalen ideelt til korrekt udvikling af pærer af uovertruffen kvalitet. Dette skyldes, at området er fladt, åbent, frit for forhindringer, velventileret og fugtigt, hvilket sikrer et højt niveau af solindstråling og forhindrer frost som følge af fordampning.

Jordbund: I overensstemmelse med de krav, frugten stiller, ligger pæreplantagerne koncentreret inden for det afgrænsede geografiske område på de store sletter i nærheden af floder, hvor der er en god luftudskiftning, og hvor jordbunden består af leret kiselholdig jordbund. Den er sund, homogen, dyb og fri for aktiv kalk, der i for store koncentrationer ville gøre træerne udsatte for klorose, og den er vandgennemtrængelig, hvilket er af stor betydning, da pæreplantagerne kunstvandes, og pæretræer er meget følsomme over for for fugtig jordbund.

Klima: Da det afgrænsede geografiske område er beliggende i Ebrodalen i god afstand til bjergene, har det et tempereret middelhavsklima med visse kontinentale træk, der er karakteriseret af milde vintre, lange somre og små udsving i temperaturen mellem dag og nat (undtagen om sommeren), hvilket gør det til et ideelt klima for optimal pæredyrkning.

Med hensyn til den tørre periodes fugtighed, varighed, intensitet og tidspunkt kan klimaet karakteriseres som tørt middelhavsklima.

Menneskelige faktorer

Dyrknings- eller produktionsforhold: Pæreavlerne sikrer, at træerne har det rette forhold mellem frugt og træmasse, ved at udføre manuel beskæring på de korrekte tidspunkter.

Den manuelle beskæring sikrer endvidere, at træerne er velafbalancerede og velformede, så der kan ske tilstrækkelig lys- og luftgennemtrængning, hvilket fremmer fotosyntese og respiration og giver en jævnt fordelt produktionsmængde.

For at sikre korrekt frugtbæring og forhindre indtørring om sommeren på grund af middelhavsklimaet må avlerne ligeledes sørge for kunstvanding. De udnytter deres erfaring og viden om områdets specifikke klimatiske karakteristika, og de ved, at træerne skal vandes hyppigst fra det tidspunkt, hvor knopperne viser sig, og indtil frugten er afsat, og fra starten af modningen i løbet af sommeren — der falder nemlig mindst regn i den tid, hvor træerne har mest brug for vand.

Alle avlerne er klar over, at korrekt plukning er af afgørende betydning for at opnå frugt af høj kvalitet, og derfor udføres plukningen altid omhyggeligt og lige på det tidspunkt, hvor frugten netop er på det rette modenhedsstadium. Modenhedsstadiet er fundamentalt, hvis man vil opnå frugt, der ikke blot er af høj kvalitet, men som også er i stand til at bevare denne kvalitet i lang tid. Pærerne plukkes af træet netop på det sted, hvor stilken sidder på grenen, og på den måde kan man sikre sig, at den forbliver intakt. Der skal især udvises stor forsigtighed med Blanquilla-pærer, der er sværere at plukke, idet deres skræl er meget sartere end Conference-pærernes skræl, og deres stilk er meget skrøbeligere.

5.2. Produktets egenart

De pærer, der dyrkes i det afgrænsede geografiske område er større, mere aflange, sødere og lidt hårdere, og de har en grønnere skræl end de pærer, der dyrkes i naboområderne, og derfor opnår de også en højere pris på markedet. Endelig er højden og de nærliggende floder af betydning for dannelsen af naturlig skurv, uden at det er nødvendigt at benytte kemikalier.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Omdømme

De ældste historiske referencer til produktion og markedsføring af frugt i dette område går tilbage til 1747, hvor Blanquilla-pærer blev beskrevet som en »udsøgt frugt« og spist ved Philip den femtes hof. Derefter omtales frugten i en række håndskrifter fra 1752, hvor der refereres til dyrkning og plukning af pærer i kommunen Rincón de Soto. I det 19. århundrede, i tiden med kirkens konfiskationer af Mendizabal, begyndte landbrugsdriften at blive liberaliseret i området, og man begyndte at afsætte frisk frugt. Alfaro (centrum i et distrikt, der først opnåede bystatus i det 19. århundrede, men som sammen med Calahorra delte historie og traditioner med Rincon de Soto) eksporterede sin enestående frugt, bl.a. de fantastiske Blanquilla-pærer, til hele Spanien og til udlandet. Produktionen af Conference-pærer begyndte også at opnå en vis betydning. Derfor blev landbrug regionens eneste kilde til velstand, og pærer var juvelen i kronen og allerede højt skattet på den tid.

Naturbestemte faktorer

Orografi: På grund af terrænhøjden og den korte afstand til floder er der ofte morgentåge, som pludselig letter efter et par timer og viger for klart solskin. Fordampningen af den fugt, som tågen efterlader på overfladen af Conference-pærerne, og som solen skinner på, giver anledning til dannelsen af naturlig skurv. Der er derfor ingen behov for brug af kemikalier til at påvirke skrællens overflade kunstigt. Denne naturlige skurv er et højt skattet karakteristisk træk, der adskiller produktet fra pærer, der er dyrket i naboområderne.

Klima

Klimaet i det afgrænsede geografiske område er af afgørende betydning for »Peras de Rincón de Soto«, idet det er med til at give dem deres særlige farve, aroma, størrelse, syrlighed, tekstur og høje indhold af opløseligt tørstof. Den høje gennemsnitstemperatur i juni, hvor den ikke falder drastisk om natten, og et klima uden perioder med forårsfrost er med til at fremme frugternes hurtige vækst. I modningsperioden er de kortere dage, de faldende nattemperaturer, de mange solskinstimer og den kraftige solbestråling den direkte årsag til et højere indhold af opløseligt tørstof end i pærerne fra naboområderne. Sukkerindholdet er dog det væsentligste mål for frugtkødets kvalitet, da det sammen med syrligheden bestemmer smagen.

Kontrasten mellem de høje dagtemperaturer om sommeren og de kølige nattemperaturer i høsten giver frugten dens karakteristiske hårdhed og tekstur. Høje temperaturer under modning udløser flygtige stoffer, hovedsageligt ethylen og aromatiske stoffer, der bidrager til den karakteristiske aroma ved »Peras de Rincón de Soto«.

Menneskelige faktorer

Den traditionelle specifikke praksis er også en del af kæden mellem de specifikke karakteristika ved »Peras de Rincón de Soto« og det menneskelige og geografiske miljø.

Frugtavlerne er omhyggelige med at skabe det korrekte forhold mellem frugt og træmasse på deres træer, og derfor har de altid foretaget manuel udtynding og beskæring af træerne. Med et passende antal frugter pr. træ opnår man en bedre størrelse og en bedre sødme. For at sikre korrekt frugtbæring og forhindre indtørring om sommeren etablerer frugtavlerne ud fra deres viden om områdets specifikke klimatiske forhold vanding i form af passende kunstvanding, hvor der er behov for det. På den måde kan de forhindre en reduktion af frugtens størrelse, organoleptisk tab, indtørring eller massive frugttab. Medmindre der er indtrådt særligt ugunstige klimatiske forhold, bliver træerne ikke kunstvandet lige før plukning, da det ville føre til frugt med et lavere indhold af opløseligt tørstof, hvilket ville reducere frugtens værdi og gøre den vanskeligere at opbevare.

Ved at følge med i frugtens udvikling i frugtplantagen opnås en ekspertise til at afgøre næsten helt præcist, hvornår frugten bør høstes (farve, kernernes farve, modstand mod træk og frugtkødets hårdhed). Endelig kan man ved at undersøge indholdet af opløseligt tørstof sikre, at »Peras de Rincón de Soto« bliver høstet, netop når de har opnået den rette modenhed — hverken for grøn eller for moden.

Endelig er det inden for det afgrænsede geografiske område, at opsamlingscentrene har opnået mange års erfaring i håndtering, opbevaring og udvælgelse af pærer, og de har erhvervet en omfattende viden om de specifikke karakteristika ved Rincón de Soto-pærer. Denne erfaring giver dem mulighed for at opbevare pærerne indtil levering, hvor de hurtigt finder frem til eventuel frugt, der ikke lever op til kravene, eller som er ødelagt.

Henvisning til offentliggørelse af varespecifikationen

(Artikel 5, stk. 7, i forordning (EF) nr. 510/2006 (4))

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.

(4) Se fodnote 2.